
Forord


TAK


Jeg skylder en stor TAK til alle, der har bidraget med indlæg, historier, levnedsbeskrivelser, billeder m.m. til dette bogværk, som jeg har navngivet ”Blandede ”Historier fra Vendsyssel” – Bind 8”.


Det glæder mig også, at du har købt bogen. Jeg håber, den vil leve op til dine forventninger.


Det er en stor glæde for mig, at disse fortællinger bliver gemt i bogform. Næsten alle har en historie at fortælle og det skal gøres inden det er for sent. Derfor er jeg specielt glad for den første historie i bind 1 på side 8 der nemlig fortæller om historien der aldrig blev fortalt.


God Læselyst


De bedste hilsner - Jens Otto










Dronninglund Slot

	Dronninglund Slot er fra slutningen af 1100-tallet.


	Dronninglund Slot er efter 40 år kommet tilbage i familiens eje.


	De nye ejere er Nanna Henriette Høgsbro og Carl Christian Pedersen.


	Den, 28/12 2017 købte parret slottet tilbage til familien.






[image: ]



Historien om Dronninglund Slot


Fra nonnekloster til kursus- og konferencecenter


Gennem mere end 800 år har Dronninglund Slot ydet vægtige bidrag til danmarkshistorien gennem skiftende ejere fra kongehuset, adelen og landskendte herremænd, der hver for sig har præget det ærværdige gamle slot.


Det var nonner fra den ældste klosterorden, Benediktinerne, der formentlig engang i 1100 tallet fandt de naturskønne omgivelser særdeles velegnede til oprettelse af det oprindelige Hundslund Kloster, som det dengang hed. Når man ikke kender det nøjagtige oprettelses år, skyldes det, at egnens bønner i vrede over at føle sig misbrugt af slottet efter reformationen kastede klosterets ældste papirer og dokumenter ud for svinene, der gik og rodede i dem og tilintegjorde dem. Den kendte modstandsmand Peder Dyrskjødt, Aagaard i Ørum, som fortæller dette, beretter også, at klosteret skulle være grundlagt af Odinkar den Yngre, som levede på Svend Tveskægs tid og var biskop over hele Nørrejylland med bopæl i Ribe. Han døde 1043 og var søn af Toke, som var jarl i Vendsyssel, og som antages at være identisk med den kendte Palnatoke, der døde 993. Den historiske baggrund herfor er dog ret usikker.


Hundslund Nonnekloster omtales første gang i bevarede kildeskrifter 1264 og senere i 1268, da en adelig dame, fru Gro, testamenterer noget gods til nonnerne. På det tidspunkt var klosteret allerede en gammel og anset institution, og det hører sandsynligvis til landets ældste. Dronning Margrethe den Første gjorde det endvidere til et af de rigeste ved at tilskøde det rige gaver i et gavebrev af 6. juli 1393, hvorved det kom i besiddelse af over 100 gårde i Vendsyssel.


Efter reformationen kom Hundslund Kloster ind under kronen med kendte historiske personligheder som lensmænd, bl.a. to af slægten Corfitz Ulfeldt og Peter Munk, der var en af de fire regeringsråder, som under Christian IV´s mindreårighed styrede land og rige.


Fra 1581 ophørte klosteret at være krongods og blev overtaget af herremanden Hans Johansen Lindenow, der anlagde en ny borggård med de to hjørnetårne, og som endvidere opførte avlsgården, der dengang var en af Jyllands største.


Fra 1690 til 1729 var kirken, slottet og herregården i kongehusets eje. Christian den V´s dronning Charlotte Amalie, overtog godset i 1690 og omdøbte det til dets nuværende navn Dronninglund.


Efter dronningens død overtog hendes søn Frederik den IV Dronninglund, men overdrog det året efter til sin søster, prinsesse Sophie Hedevig, der ved at opbygge sognets skolevæsen og gennemrestaurere kirken, fik stor betydning for det store Dronninglund Sogn.


Blandt kendte ejere af Dronninglund var grønlandsfareren Jacob Severin fra 1736 til 1753. Ikke mindre kendt var den følgende ejere greve Adam Gottlob Moltke, der bl.a. lod anlægge den pragtfulde slotshave.


Endvidere skal nævnes den berygtede bondeplager brigader William Halling, som i 20 år var slottes ejer. Brigaderen lod opføre det nuværende hotel Phønix i Aalborg, hvor han havde sin vinterresidens. Blandt de senere ejere var konsul Strøyberg, der havde Dronninglund fra 1916 til 1929. I hans tid kom mange prominente personer på slottet, således forfatteren Agnes Henningsen, der var søster til fru Strøyberg, og som i sit store erindringsværk fortæller om dage på slottet sammen med sin søn, den kendte arkitekt Poul Henningsen.


I dag tilbyder vi denne pragtbygning som et særdeles velindrettet og funktionelt hotel og kursuscenter, der henvender sig til alle med interesse og sans for det eksklusive og komfortable, tilpasset disse bygningers helt specielle muligheder.


Et moderne kursuscenter med alle nye tekniske faciliteter stillet til rådighed, har her givet de gamle bygninger ny værdi ved at blive anvendt med respekt for de historiske rammer.


Lokaler på slottet




	2. Sal med tilstødende tårnværelse


	Restaurant og pejsestue


	Slotskælderen og vinkælderen





2. SAL MED TILSTØDENDE TÅRNVÆRELSE


Slottets største selskabs- og konferencelokale er den nyindrettede 2. sal på 160 m2 med tilstødende lounge og nordvendt tårnværelse.


Adgang til lokalet sker via Dronningens Trappe og/eller den nyetablerede elevator.


Der findes toiletter (herunder handicaptoilet) i forbindelse med loungen, der er indrettet i forbindelse med elevatoren og Dronningens Trappe.


Rummer festarrangementer op til 120 personer.

Slotsparken





Historien:


Slottet var, – da det blev bygget i 1580, en etage højere end nu. Det blev ændret, da slottet i 1754 under grev A.G. Moltke blev ombygget af hofarkitekt Laurids de Thurah til et barokanlæg med indgang fra nord. Det krævede at alle tre fløje fik samme taghøjde, både den gamle, smalle klosterfløj sammenbygget med kirken, midterfløjen fra 1600-tallet og renæssancebygningen. Dermed var der tidligere en etage mere over den nuværende 2. sal. Begge ender af 2. salen var indrettet med store sale med kalkede vægge, træloft og røde mursten på gulvet. Den ene sal er nu genskabt, – og er nu igen indrettet til denne store sal.


RESTAURANT OG PEJSESTUE


I vestfløjens sydlige hjørne befinder Restauranten sig i stueetagen, der kendetegnes ved de store lyse hvælvinger og de mange jagttrofæer. Fra lokalerne er der udsigt over Slotsparken, hvorfra der også er direkte udgang til via overdækket terrasse.


Restauranten og Pejsestuen fungerer som a la carte restaurant der er åbent fredag og lørdag fra kl. 18.00. I disse lokaler arrangeres desuden morgen- og frokostbuffeter.


Toiletter findes i forbindelse med indgang til lokalet.


Historien:


Hele stueetagen i renæssanceslottet fra 1580 har hvælvede lofter og tykke ydervægge. I grev Moltkes tid blev Pejsestuen med åben kamin om vinteren benyttet til det dengang eksisterende orangeri (der dyrkedes bl.a. appelsin-, citron- og pomeranstræer). De groede i store stavbøtter og blev om sommeren anbragt ude langs slottets sydside. Gartneren sørgede for konservering af de mange frugter.


SLOTSKÆLDEREN OG VINKÆLDEREN


I vestfløjens stueetage finder vi Slotskælderen, der særligt kendetegnes ved sine store lyse hvælvinger og giver adgang til Vinkælderen i nordvestligste hjørne.


Slotskælderen anvendes ofte til både festarrangementer men særligt også til informationsmøder. Akustikken er, – som i de øvrige lokaler på slottet, uovertruffen.


Der er adgang til både gårdsplads og parken fra lokalet.


Toiletter findes i forbindelse med entré til lokalet.


Historien:


Slotskælderen er i stueetagen på vestfløjen, – som er rigskansler Hans Johansen Lindenovs renæssancebygning fra 1580. Hele denne etage er med hvælvede lofter, og engang var det store herskabskøkken her. Nærmest porten var et stort rum med gruekedler og åbne ildsteder i skorstenene, så kom en mellemgang med bryggersdør ud til det, der dengang var baggården, og bag gangen befandt sig den kolde afdeling med forrådskammer, hvor der stod tønder og store saltkar med flæsk. Tårnkælderen i nordvest ligger to trin ned, og her er der stadig forråd, men nu er det slottets vine.


HANDICAPVENLIGHED


Efter et større renoveringsprojekt i første halvår 2008 kan vi præsentere lettere tilgængelige selskabs- og kursuslokaler. I hjertet af slottet findes elevator, der fra receptionsområdet giver adgang til 2. sal. Dernæst er der etableret handicaptoilet på 2. sal ved siden af elevatoren.


Til de små trin i stueetagen findes køreskinner, og i det øvrige af bygningen tæller trinene max. 3 cm.


Belysningen er der ligeledes taget særlig hensyn til, da denne kan dæmpes og øges efter ønske og behov. Der er markeringer på større trin og gode gelænder på de store trapper.










Historien om Sol og Strand - Sommerhusudlejning


Kjeld Andersen er død: - En af de helt store mastodonter


Skrevet for virksomheden af


Sissel Bonde Thiellesen


Journalist - 10. oktober 2024

Kjeld Andersen døde mandag 7. oktober 2024





Kjeld Andersen efterlader sig hustruen Margit, datteren Tina, sønnen Mogens, svigerdatter og to børnebørn. Arkivfoto: Bo Lehm


Han var en stor aktør indenfor udlejning af danske feriehuse.


I 1979 grundlagde han sammen med sin hustru, Margit Andersen, den nordjyske virksomhed, der i dag er en af landets største indenfor udlejning af feriehuse.


Stifteren af Sol og Strand Ferieudlejning, Kjeld Andersen, er død.


Han blev 82 år gammel.

Kjeld Andersen er født i Himmerland som den yngste i en søskendeflok på fem. Arkivfoto: Bo Lehm







	Kjeld Andersen sad i fonds-bestyrelsen til det sidste, men han har været svag de seneste par år. Jeg har været med i seks år, og da jeg kom ind, var det blandt andet for at delegere ansvaret ud til andre, siger Jens Stadum, bestyrelsesformand for Sol og Strand ved Margit og Kjeld.

Han beskriver virksomheden som værende meget ordentlig, med fokus på høj kvalitet og tilfredshed både hos ejerne og lejere.




	Der er ingen tvivl om, at Kjeld Andersen har været en af de helt store mastodonter indenfor dansk ferieudlejning. Han har stået i spidsen for en virksomhed i 45 år, som er gået fra fem sommerhuse i Lyngså til over 7000 nu, siger Jens Stadum.





Giftede sig til første sommerhusgrund


Faktisk var det Kjeld Andersens kone, Margit Andersen, der bragte parret på sporet af sommerhusene.


Hun arbejdede i 1972 på EF-hovedkvarteret i Bruxelles og sparede op af sin skattefri løn. I 1973 købte hun en sommerhusgrund ved Lyngså syd for Sæby med henblik på at bygge et hus, hvor hun kunne bo, når hun holdt fri.


Året efter mødte hun Kjeld Andersen, som hun giftede sig med i 1975.


12. juni 1975 blev parret gift, og dagen efter rejste parret til Lapland. Imens lejede de sommerhuset ud, hvilket blev første ud af rigtig mange udlejninger.


I 1979 blev der nemlig taget en fælles beslutning om at gøre udlejning til en fuldtidsbeskæftigelse, og i dag varetager virksomheden udlejning af omkring 7000 feriehuse, de beskæftiger 150 fuldtidsansatte og 1200 timelønnede i sæsonen.

Ægteparret Margit og Kjeld Andersen grundlagde Sol og Strand Feriehusudlejning A/S i 1979.





Virksomheden har hovedkontor i Hune i Nordjylland, men en stærk lokal tilstedeværelse i kystområderne har altid været en central del af Sol og Strands strategi, hvorfor de i dag har de 27 lokalbureauer rundt om i Danmark.


Kjeld Andersen var en fantastisk forretningsmand, han havde virkelig flair for sine forretninger, og han var i stand til at indgå nogle rimelige forhandlinger, hvor alle parter skiltes som gode venner.


Derudover var han lynende intelligent. Han var en talknuser udover alle grænser, siger Jens Stadum.


I 2019 overdrog ægteparret ejerskabet af Sol og Strand Ferieudlejning til Fonden Sol og Strand ved Margit og Kjeld, som støtter almenvelgørenhed og humanitære formål.


Det har ligget Kjeld meget på sinde, at virksomheden skulle blive ved med at være danskejet. Han har tidligere afvist købstilbud, han tidligere har modtaget, fordi han vil sikre sig en dansk historie med ham og hans kones udlejningsbureau.


Derfor er virksomheden overdraget til en selvstændig fond, der har aktiemajoriteten i Sol og Strand i dag, så den forbliver på danske hænder - og det er ikke det eneste, som Kjeld Andersen nåede at sikre sig.


Kjeld Andersen havde et meget blødt hjerte for de svage, så det var ham magtpålæggende, at et overskud som fonden får, skal gå til velgørende formål.










Mette Madsen Fhv. medlem af Folketinget for Venstre

Mette Marie Madsen





Født 3. juli 1924, Pandrup, Jetsmark sogn


Død 2015


Arbejdsliv: Minister, forfatter og folketingsmedlem


Familie:


Forældre: gårdejer Holger Fruensgaard (1899-1969) og Kathrine Jacobsen (født 1901).


Gift 1. september 1942 med landsretssagfører Gunnar Otto Madsen, født 24. oktober 1905 i København, død 30. december 1965 i Pandrup, Jetsmark sg, s. af malermester Otto Hermann M. og Pouline Sofie Christensen.


Mette Madsen blev født i en nordjysk landmandsfamilie. Hele sit liv har hun haft Nordjylland som base og udgangspunkt, og gennem årene er hun blevet en markant skikkelse i landsdelen. Skolegangen afsluttedes i 1940 med eksamen fra Åbybro Realskole, og i 1942 blev hun kun 18 år gammel gift med den 19 år ældre landsretssagfører


Han havde som elev på sit kontor en ung Pandrup-pige, Mette Madsen, som han senere efter nogle år som enkemand, blev gift med.


Sammen med ham og hans tre børn fra et tidligere ægteskab levede Mette Madsen et godt familieliv. Hun var hjemmegående husmoder, men fik også tid til at pleje sine poetiske evner.


Mette Madsens ægtefælle LANDSRETSSAGFØRER GUNNAR MADSEN havde til huse i den bygning, som han havde overtaget efter sagfører Toft, hvor han havde været fuldmægtig og senere kompagnon. Han var noget af en legende, der efter sigende kunne vinde de mest håbløse sager, og man skulle i hvert fald ikke ønske at få ham imod sig i retten. Han var ikke vendelbo – måske snarere tværtimod, men uhyre veltalende københavner.


Mette Madsen var i flere år anledning til et af byens helt store mysterier. Hver uge optrådte en huspoet i den lokale annonceavis, Pandrup-Kaas Avis, der i finurlige små digte kommenterede aktuelle begivenheder i byen og på egnen, under pseudonymet KAY, og ingen anede hvem den hemmelighedsfulde digter kunne være, ligesom ingen kunne drømme om, at pseudonymet skyldtes den lille Kay der optrådte i H.C.Andersen-eventyret ”Snedronningen”. Da endelig hemmeligheden blev afsløret, holdt Kay desværre omgående op med sine ugentlige udgydelser. Digtertalentet blev dog senere fortjenstfuldt udnyttet i Vendsyssel Tidende, i Blæksprutten og i flere udgivne digtsamlinger.


Hun var satirisk medarbejder ved Aalborg Amtstidende 1958-67 og herefter ved Vendsyssel Tidende. Desuden var hun medarbejder ved Blæksprutten fra 1964. Ligesom de andre kvinder i familien havde hun altid skrevet digte, og i 1973 udgav hun digtsamlingen Hen på eftermiddagen, der i 1982 blev fulgt af Sommerens veje. Begge handler om kvindeliv og kærlighed i forskellige afskygninger. I 1997 udkom erindringerne Husk nu at neje, der beskriver den trygge barndom og opvækst i datidens knaphedssamfund og udviklingen af en voksende selvforståelse.


Mette Madsens politiske karriere tog fart, da hun i 1971 blev valgt til Folketinget, opstillet for Venstre i Nordjyllands amtskreds. Hun var et af amtets folketingsmedlemmer frem til 1987. I løbet af de mange år på Christiansborg opnåede hun flere tillidsposter, fx var hun i flere år medlem af folketingsgruppens bestyrelse og af partiets hovedbestyrelse. Desuden var hun medlem af Folketingets præsidium 1981-84. Hun har haft mange forskellige politiske interesseområder, men kultur- og kirkeområderne har været de dominerende. Blandt hendes mange opgaver inden for det kulturelle felt såvel lokalt som på landsplan var formandskabet for Det Kgl. Teaters tilsynsråd 1978-84. Også kirkelige emner havde den grundtvigianske nordjydes store bevågenhed, og hun var derfor en oplagt kandidat til kirkeministerposten i 1980’ernes borgerlige regeringer. I 1984 afløste hun partifællen Elsebeth Kock-Petersensom minister og lagde frem til 1988 et stort engagement og arbejde i Kirkeministeriet. Ud over kirke-og kulturstof havde også udenrigs- og forsvarspolitik hendes interesse, og hun var medlem af forskellige udvalg under Europarådet samt af NATO-landenes rådgivende parlamentariske forsamling 197984. Da hun 1982 valgtes til formand for forsamlingens kulturudvalg, blev hun under stor mediebevågenhed NATOs første kvindelige udvalgsformand. At hun samtidig blev den første dansker på formandsniveau, var der mindre interesse for. Mette Madsen har beskrevet sin politiske karriere frem til ministerudnævnelsen i Og så er der kaffe, 1992, der også er et forsvar for de folkevalgte mod den efter hendes mening urimelige kritik i medierne.


Mette Madsen var kendt som en altid smilende og yndefuld kvinde, og hendes parti havde i mange år stor glæde og gavn af hendes evner for satiriske versemål, idet hun var fast forfatter til flere af partiets landsmødesange. Mette Madsen blev kommandør af Dannebrogordenen i 1985 og har modtaget en række udenlandske ordener.


Kilde: Cand.scient.pol. Elisabeth Refsgaard og Børge Møller


Medlemsperiode Folketingsmedlem for Venstre i Nordjyllands Amtskreds,


21. september 1971 – 8. september 1987.


Midlertidigt folketingsmedlem for Venstre i Nordjyllands


Amtskreds (stedfortræder for Bjørn Elmquist), 25. januar 1988 – 1. februar 1988.


Kandidat for Venstre i Frederikshavnkredsen fra 1971.


Parlamentarisk karriere: Kirkeminister, 23. juli 1984 – 3. juni 1988.


Medlem af Folketingets Præsidium, 22. december 1981 – 23. juli 1984.


Uddannelse: Realeksamen, Åbybro Realskole 1940.


Beskæftigelse: Satirisk medarbejder ved Aalborg Amtstidende 195867.


Satirisk medarbejder ved Vendsyssel Tidende fra 1967.


Medarbejder ved Blæksprutten 1964-84.


Tillidshverv


Medlem af tilsynsrådet for Hvetbo Herreds Sparekasse 1970-77.


Medlem af den store kvindekommission 1971-74.


Medlem af Landsforeningen for Sukkersyge 1973-83 og tilsynsrådet for Brønderslev Ventetidshjem 1975-78.


Medlem af repræsentantskabet for Statens Kunstfond og af hovedbestyrelsen for Foreningen Norden.


Medlem af tilsynsrådet for Det Kgl. Teater 1974-84, formand 1978-84.


Medlem af Statens Museumsnævn 1977-82.


Formand for Vendsyssel Tidendes Fond 1977-84.


Formand for Vrå-udstillingens Venner 1977-84.


Medlem af bestyrelsen for Kunstindustrimuseet 1978-84, af


Nationalbankens repræsentantskab 1978-80 og 1982-84, af bestyrelsen for Helsefonden 1979-84 og medlem af bestyrelsen for Haandarbejdets Fremme 1983-84.


Medlem af Kgl. Mayestaits Acteurs fra 1973.


Medlem af Europarådets social- og sundhedsudvalg 1973-74, af dets kultur- og undervisningsudvalg samt udvalget for Architectural Heritage 1975-79.


Medlem af Interparlamentarisk Unions danske delegation 1974-79, vicepræsident Madrid 1976.


Medlem af NATOs parlamentariske forsamling 1979-84, formand for forsamlingens komité for kultur, undervisning og information 198284.


Medlem af Værnepligtsnævnet fra 1980.


Medlem af bestyrelsen for Venstres folketingsgruppe 1973-75 og 1976-84.


Medlem af Venstres hovedbestyrelse fra 1977.


Forfatterskab:


Bog


Vers og viser 1971


Udvalg af vers og viser fra Vendsyssel Tidende som folkevalgt og deltager i det politiske arbejde 1971-1988


Bog:


Husk nu at neje: erindringer1997


Det tidligere folketingsmedlem for Venstre og kirkeminister (f. 1924) beretter om sin barndom som den ældste i en stor søskendeflok på en gård i Pandrup i 20ernes Nordjylland


Bog:


Hvad skal du være når du bliver stor?: erindringer2004


Det tidligere folketingsmedlem for Venstre og kirkeminister (f. 1924) beretter om sin barndom og ungdom i en stor søskendeflok på en gård i Pandrup i 30ernes Nordjylland


Og mange flere som kan lånes på Biblioteket


Mette Madsens ægtefælle LANDSRETSSAGFØRER GUNNAR MADSEN havde til huse i den bygning, som han havde overtaget efter sagfører Toft, hvor han havde været fuldmægtig og senere kompagnon. Han var noget af en legende, der efter sigende kunne vinde de mest håbløse sager, og man skulle i hvert fald ikke ønske at få ham imod sig i retten. Han var ikke vendelbo – måske snarere tværtimod, men uhyre veltalende københavner. Han havde som elev på sit kontor en ung Pandrup-pige, Mette Madsen, som han senere efter nogle år som enkemand, blev gift med. Hun blev senere til kirkeminister Mette Madsen.

